Gesin se hond dood ná polisie glo losbrandSkyler, ‘n Rottweiler-kruising, is Dinsdagaand dood nadat sy glo vroeër deur ‘n polisielid geskiet is. “Ek voel om te huil.” Só het Ashley Adams Woensdag gesê nadat lede van die polisie se teenbende-eenheid na bewering sy hond, Skyler, Sondag tydens ŉ klopjag in Bonteheuwel in Kaapstad geskiet het. Maroela Media het vroeër berig die Rottweiler-kruising was vasgemaak toe polisielede, ná ŉ vermeende bendeverwante skietery vroeër die dag in die omgewing, huise daar deursoek het. Adams het gesê die polisielede het gevra om die perseel binne te kom en een beampte het selfs gevra of die honde vasgemaak is. Met die uitstapslag het een van die polisiebeamptes volgens Adams vir Skyler verskeie kere geskiet. Die hond is in ŉ bedenklike toestand na ŉ dierekliniek in die omgewing geneem, maar is Dinsdagaand dood, het Adams gesê. “Dis ŉ hond, man, nie ŉ gangster nie,” het Adams ontsteld gesê nadat hy vroeër vanoggend oor die dier se dood ingelig is. “Hulle kan nie ŉ mens se hond net so skiet nie. Ek is hartseer en moedeloos.” Die polisie het by navraag gesê die hond het hulle aangeval toe hulle die perseel binnegegaan het. “Die klaer word aangeraai om die polisie van ŉ verklaring te voorsien.” Adams ontken ten sterkste dat sy honde enigiemand wou aanval en sê al drie die gesin se honde was vasgemaak tydens die deursoeking en het geen gevaar vir die polisie ingehou nie. Hy sê hy het ook verneem dat ŉ ander inwoner van die buurt voor sy hond gaan staan het om die dier te beskerm nadat die polisie dieselfde dag glo gedreig het om ook dié hond te skiet. Adams sê hy oorweeg dit nou om hom na die polisie se onafhanklike polisieondersoekdirektoraat (Opod) te wend om die voorval te ondersoek.